Τράβηξαν πιστόλι εναντίον πολιτών οι Τ/κ διαρρήκτες

Επεισοδιακή ήταν η σύλληψη του 23χρονου Τουρκοκύπριου κακοποιού το βράδυ της Δευτέρας στο Δάλι. Σύμφωνα με καλά πληροφορημένες πηγές ο 23χρονος δεν έδρασε μόνος του αφού τρία πρόσωπα που επέβαιναν στο αυτοκίνητο που τον μετέφερε στις ελεύθερες περιοχές συμμετείχαν σε άλλο περιστατικό στο Δάλι λίγο αργότερα αλλά κατάφεραν να διαφύγουν.





Οι τρεις Τουρκοκύπριοι αφού άφησαν το συνεργό τους κατευθύνθηκαν προς το κέντρο του Δαλίου όπου αποπειράθηκαν να διαρρήξουν το περίπτερο «Λεωφόρος» στην οδό Χαλκάνωρος. Αφού χτύπησε ο συναγερμός κατευθύνθηκαν προς το μέρος τους δύο Ελληνοκύπριοι με αποτέλεσμα οι δράστες να επιβιβαστούν στο όχημα και να προσπαθήσουν να διαφύγουν.

Οι δύο πολίτες συνέχισαν να τους ακολουθούν μέχρι έξω από το χωριό όταν οι δύο Τουρκοκύπριοι κατέβηκαν από το όχημα και έστρεψαν πιστόλια εναντίον τους με αποτέλεσμα να σταματήσουν την καταδίωξη. Οι τρεις δράστες κατάφεραν να διαφύγουν και να κινηθούν προς τα κατεχόμενα.

ΔΙΑΒΑΣΤΕ ΕΠΙΣΗΣ: Διαρρήκτες από τα κατεχόμενα αλωνίζουν σε Δάλι -Λύμπια (βίντεο)



Σύμφωνα με τις ίδιες πηγές τόσο ο 23χρονος όσο και οι συνεργοί του που διέφυγαν πιθανότατα ανήκουν στην ίδια σπείρα που τον τελευταίο χρόνο έχει πραγματοποιήσει πέραν των 40 διαρρήξεων στην ευρύτερη περιοχή Δαλίου, Πέρα Χωρίου και Νήσου.

Ως επί το πλείστον στόχος τους ήταν καταστήματα και περίπτερα όπου έμπαιναν έκλεβαν ό,τι προλάβαιναν και εξαφανίζονταν με κατεύθυνση τα κατεχόμενα πριν καν προλάβει να ειδοποιηθεί η Αστυνομία.



Το περασμένο Πάσχα οι δράστες χτύπησαν μέσα στην ίδια νύχτα ένα πρακτορείο στοιχημάτων από το οποίο έκλεψαν όλες τις τηλεοράσεις και παρακείμενο κατάστημα πώλησης κινητών τηλεφώνων καθώς και ένα περίπτερο.

Δείτε βίντεο από παλαιότερο χτύπημα της σπείρας



Πηγή: Philenews